ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3368/98

υποβολή: Richard Howitt (PSE) προς την Επιτροπή

(16 Νοεμβρίου 1998)

Θέμα: Εργοστάσιο επεξεργασίας λυμάτων: San Juan De Los Terreros (Pulpi)

Μετά τη γραπτή μου ερώτηση Ε-0815/98(1) και την απάντηση της κ. Bjerregaard στις 30 Απριλίου 1998, έχει καταστεί σαφές ότι η ποιότητα της ζωής του ψηφοφόρου μου κ. Howard κατά την παραμονή του στην ιδιόκτητη ισπανική κατοικία του είναι κάθε άλλο παρά ικανοποιητική.

Πολύ λίγα άτομα που κατοικούν στην Ευρώπη θα ανέχονταν να διεισδύουν διαρκώς στις κατοικίες τους απεχθείς και δυσώδεις οσμές, τα δε στρώματα τύρφης που εγκατέστησαν οι αρχές του San Juan De Los Terreros στο Pulpi δεν επαρκούν για την αντιμετώπιση του μόνιμου αυτού προβλήματος. Ο ψηφοφόρος μου καταβάλλει φόρους στις ισπανικές αρχές και, για το λόγο αυτό, πιστεύει ότι οι ισπανικές αρχές θα μπορούσαν να καταβάλουν περισσότερες προσπάθειες για να επιλυθεί αποτελεσματικότερα το πρόβλημα.

Θα μπορούσε η Επιτροπή να ασκήσει πιέσεις στις ισπανικές αρχές προκειμένου να αναγνωρίσουν ότι πρέπει κατεπειγόντως να επέλθουν βελτιώσεις;

Απάντηση της κας Bjerregaard εξ ονόματος της Επιτροπής

(25 Ιανουαρίου 1999)

Όπως αναφέρεται στην απάντηση στην προηγούμενη γραπτή ερώτηση Ε-815/98 του Αξιότιμου Μέλους του Κοινοβουλίου σχετικά με τον σταθμό καθαρισμού των αστικών λυμάτων του οικισμού San Juan de los Terreros στο Pulpi (Almeria - Ισπανία), εναπόκειται στο κράτος μέλος, δυνάμει της οδηγίας 85/337/ΕΟΚ του Συμβουλίου της 27ης Ιουνίου 1985 περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον(2), να εκτιμήσει την σημασία των περιβαλλοντικών επιπτώσεων του έργου του εν λόγω σταθμού καθαρισμού, ώστε αυτό να υπόκειται σε τέτοια μελέτη. Οι ισπανικές αρχές έκριναν αναγκαία την εν λόγω εκτίμηση, η οποία πραγματοποιήθηκε το 1992. Εν προκειμένω λοιπόν, τηρήθηκε η κοινοτική νομοθεσία.

Όσο για τις ενδεχόμενες βελτιώσεις που θα μπορούσαν να άρουν την όχληση που φαίνεται να προκαλεί ο εν λόγω σταθμός σε κάποιο πρόσωπο της εκλογικής περιφέρειας του Αξιότιμου Μέλους του Κοινοβουλίου, αυτές ανήκουν στη σφαίρα αρμοδιοτήτων των περιφερειακών ή τοπικών αρχών, εφόσον η εν λόγω εκτίμηση προέβλεπε μέτρα στη συνέχεια της εγκατάστασης, όπως και εφόσον δεν τα προέβλεπε. Η Επιτροπή δεν είναι εν προκειμένω αρμόδια.

(1) ΕΕ C 354 της 19.11.1998, σελ. 26.

(2) ΕΕ L 175 της 5.7.1985.
ΓΡΑΠΤΗ ΕΡΩΤΗΣΗ E-3085/98

υποβολή: Karin Riis-Jørgensen (ELDR) προς την Επιτροπή

(16 Οκτωβρίου 1998)

Θέμα: Ψηφιακές δυνατότητες εισόδου και εξόδου σε βιντεοκάμερες

Μία ψηφιακή βιντεοκάμερα που έχει αγορασθεί π.χ. στη Σιγκαμπούρη, που διαθέτει το ίδιο τηλεοπτικό σύστημα όπως και η Δανία, είναι εξοπλισμένη με το διεθνές τυποποιημένο σύστημα διασύνδεσης ΙΕΕΕ1394. Στην πράξη, αυτό σημαίνει ότι μπορεί κανείς μεταξύ άλλων να μεταφέρει τα εγγεγραμμένα προγράμματα στον σκληρό δίσκο ψηφιακώς και, αντιστρόφως, να μεταφέρει ψηφιακώς το σήμα από τον σκληρό δίσκο στην κάμερα στην τελική του μορφή. Παρόλο που οι κάμερες είναι ίδιες, το τελευταίο δεν είναι δυνατόν εάν αγοράσει κανείς την κάμερα στην ΕΕ, επειδή οι κάμερες είναι προγραμματισμένες κατά διαφορετικό τρόπο.

Για ποιο λόγο η Επιτροπή αποφάσισε ότι οι ψηφιακές βιντεοκάμερες, που πωλούνται εντός της ΕΕ, δεν πρέπει να είναι εξοπλισμένες με δυνατότητα εισόδου του διεθνούς τυποποιημένου συστήματος διασύνδεσης ΙΕΕΕ1394;

Επιπλέον, για ποιο λόγο επιβάλλεται εισαγωγικός δασμός ύψους 14 % στις ψηφιακές βιντεοκάμερες που έχουν τη δυνατότητα ψηφιακής εγγραφής έναντι δασμού ύψους 4,9 % για κάμερες που δεν έχουν τη δυνατότητα ψηφιακής εγγραφής;

Θεωρεί η Επιτροπή ότι είναι λογικό να υφίστανται ποσοστώσεις για τις ψηφιακές βιντεοκάμερες, λαμβανομένου υπόψη ότι η τεχνολογική εξέλιξη στον τομέα αυτό λαμβάνει χώρα κυρίως εκτός της ΕΕ;

Απάντηση του κ. Monti εξ ονόματος της Επιτροπής

(14 Ιανουαρίου 1999)

Η Επιτροπή δεν έχει λάβει απόφαση βάσει της οποίας ψηφιακά ηλεκτρονικά καταναλωτικά προϊόντα, όπως ψηφιακές βιντεοκάμερες εξοπλισμένες με διεθνές τυποποιημένο σύστημα διεπαφής ΙΕΕΕ 1394, δεν μπορούν να εισαχθούν ή να πωληθούν στην Κοινότητα. Ούτε έχει αποφασίσει να απαιτεί ο εξοπλισμός αυτός να είναι εφοδιασμένος με το συγκεκριμένο τύπο διεπαφής. Πράγματι, οι κατασκευαστές και οι λιανοπωλητές είναι ελεύθεροι να χρησιμοποιούν, εφόσον είναι αναγκαίο, οποιοδήποτε σύστημα ψηφιακής διεπαφής θεωρούν καταλληλότερο για την αντίστοιχη αγορά.

Όσον αφορά τη δασμολογική μεταχείριση για τις βιντεοκάμερες, η Επιτροπή παραπέμπει το αξιότιμο μέλος του Κοινοβουλίου στην απάντησή της στην γραπτή ερώτηση Ε-3811/97 της κας Hawlicek(1) όσον αφορά τη δασμολογική διάκριση που παρέχεται στις βιντεοκάμερες camcorder με υποδοχές για περαιτέρω συνδέσεις. Οι βιντεοκάμερες με υποδοχές σύνδεσης για την εγγραφή τηλεοπτικών προγραμμάτων έχουν την ίδια δασμολογική μεταχείριση με τις βιντεοφωνικές συσκευές εγγραφής, δηλ. εφαρμόζεται ο κανονικός συντελεστής 14 % σύμφωνα με το κοινό δασμολόγιο της Κοινότητας. Οι βιντεοκάμερες χωρίς υποδοχές για την εγγραφή τηλεοπτικών προγραμμάτων δεν μπορούν να αντικαταστήσουν τις βιντεοφωνικές συσκευές εγγραφής και τα προϊόντα αυτά υπόκεινται σε δασμολογική μεταχείριση παρόμοια με εκείνη για άλλες κάμερες, δηλ. σε κανονικό δασμολογικό συντελεστή 4,9 %.

Το γεγονός ότι ένα προϊόν είναι ψηφιακό και λειτουργεί σε συνδυασμό με υπολογιστή δεν μεταβάλλει τη φορολογική του μεταχείριση. Κατά συνέπεια, η απάντηση αυτή ισχύει επίσης και για τις ψηφιακές βιντεοκάμερες.

Τέλος, η Επιτροπή παρατηρεί ότι οι ψηφιακές βιντεοκάμερες δεν υπόκεινται σε καθεστώς ποσοστώσεων.

(1) ΕΕ C 187 της 16.6.1998.
ΓΡΑΠΤΗ ΕΡΩΤΗΣΗ E-3391/98

υποβολή: Nikitas Kaklamanis (UPE) προς την Επιτροπή

(17 Νοεμβρίου 1998)

Θέμα: Λειτουργία του CEDEFOP

Ο Επίτροπος κ. LIIKANEN με ενημέρωσε (στην Απάντησή του της 19.10.1998 στην Ερώτησή μου Ε-2549/98)(1) ότι αναφορικά με την πολιτική προσωπικού του CEDEFOP "η Επιτροπή ασκεί έλεγχο μόνο στο μέτρο που εκπροσωπείται στο Δ.Σ. του Κέντρου". Προσέθεσε δε και την ενδιαφέρουσα αποστροφή ότι "στον τομέα της διαχείρισης προσωπικού, οι σχέσεις μεταξύ Επιτροπής και Οργανισμών είναι πιο ανεπίσημες". Παρόλα αυτά η ΚΟΜΙΣΙΟΝ προωθεί τα αιτήματα χρηματοδότησης των αποκεντρωμένων Οργανισμών (και ασφαλώς και του CEDEFOP) προς την Επιτροπή Προϋπολογισμών του Ευρωπαϊκού Κοινοβουλίου και επιχειρηματολογεί για τη σκοπιμότητα της ενίσχυσής τους. Υπ' αυτήν την έννοια είναι μάλλον περίεργο το ότι το πολύ ευαίσθητο "λειτούργημα" (όπως αναφέρει και ο ίδιος ο Επίτροπος κ. LIIKANEN στην Απάντησή του) του διορισμού προσωπικού "έχει ανατεθεί στο Διευθυντή του Κέντρου, για όλες τις κατηγορίες και τους βαθμούς του προσωπικού", όπως συμπληρώνει ο κ. Επίτροπος. Η "εν λευκώ" εξουσιοδότηση προς τον Δ/ντή του Κέντρου είναι ασύμβατη και με την παραδοχή του κ. LIIKANEN ότι το CEDEFOP δεν έχει ευθυγραμμίσει τις πρακτικές του με αυτές των Θεσμικών Οργάνων της Ένωσης όσον αφορά την εφαρμογή του "Κανονισμού Υπηρεσιακής Κατάστασης (ΚΥΚ) και του καθεστώτος που εφαρμόζεται επί του λοιπού προσωπικού", και γι' αυτό το λόγο παρέχονται συμβουλές στο παραπάνω Κέντρο ώστε να διευκολυνθεί η παραπάνω "ευθυγράμμιση". Το όλο θέμα είναι εξαιρετικά ευαίσθητο, έχει κατ' επανάληψη απασχολήσει τον ελληνικό τύπο και οι πρακτικές που εφαρμόζονται κατά τη στελέχωση του Κέντρου μόνο "ευθυγράμμιση" δεν μαρτυρούν.

Θα ήθελα να ρωτήσω την Ευρωπαϊκή Επιτροπή αν έχει ερευνήσει σε βάθος το θέμα της στελέχωσης στο CEDEFOP, ποιά είναι τα συμπεράσματά της αναφορικά με τις καταγγελλόμενες από τον τύπο μεθοδεύσεις σχετικά με αυτήν, καθώς και πώς σκοπεύει να αντιδράσει ώστε να ακολουθούνται διαφανείς και άμεμπτες διαδικασίες πρόσληψης προσωπικού στο Κέντρο, κάτι που θα προστατεύσει το ίδιο αλλά και το κύρος της Θεσ/νίκης που το φιλοξενεί.

Απάντηση του κ. Liikanen εξ ονόματος της Επιτροπής

(22 Ιανουαρίου 1999)

Η Επιτροπή δεν έχει τίποτε να συμπληρώσει στην προηγούμενη απάντησή της στη γραπτή ερώτηση E-2549/98(2) του αξιότιμου μέλους του Κοινοβουλίου.

(1) ΕΕ Ψ 118 της 29.4.1999, σελ. 92. .

(2) ΕΕ Ψ 118 της 29.4.1999, σελ. 92.
ΓΡΑΠΤΗ ΕΡΩΤΗΣΗ E-3034/98

υποβολή: Gianni Tamino (V) προς την Επιτροπή

(8 Οκτωβρίου 1998)

Θέμα: Παράνομο εμπόριο ζωντανών αρνιών για σφαγή στην Ελλάδα

Ύστερα από καταγγελία της ΕΦΑΠ (Ελληνική Αντικυνηγετική Πρωτοβουλία), θα ήθελα να θέσω υπόψη της Επιτροπής το πρόβλημα του παράνομου εμπορίου ζωντανών αρνιών για σφαγή στην Ελλάδα.

Από τις πληροφορίες που διαθέτουμε προκύπτει ότι από τα λιμάνια της Ηγουμενίτσας και της Πάτρας εισέρχονται καθημερινώς στην Ελλάδα χίλια περίπου αρνιά. Κατά τη μεταφορά των αρνιών αυτών δεν τηρούνται οι στάσεις για πότισμα και τάισμα κάθε 14 ώρες, όπως προβλέπει η νομοθεσία. Τα ζώα ταξιδεύουν συνήθως για 60 και περισσότερες ώρες χωρίς νερό, χωρίς τροφή και ανάπαυση. Το 25 % φθάνουν στην Ελλάδα νεκρά (υπάρχουν λόγοι να πιστεύουμε ότι και αυτών το κρέας πωλείται για κατανάλωση). Ορισμένα φορτηγά μεταφέρουν περισσότερα από 200 αρνιά, άλλα (με ρυμουλκούμενο) μεταφέρουν 400 αρνιά: όλα διαθέτουν πέραν των τριών κανονικών επιπέδων ένα τέταρτο επίπεδο, διαμορφωμένο κάτω από το φορτηγό. Τα αρνιά, στριμωγμένα ανάμεσα στους τροχούς συχνά πεθαίνουν και οπωσδήποτε τρελαίνονται. Τα μισά από τα αρνιά που εξετάσθηκαν κατά τη διάρκεια ελέγχων τους οποίους πραγματοποίησε η ΕΦΑΠ δεν έφεραν το χαρακτηριστικό ενώτιο που εγγυάται τον κτηνιατρικό έλεγχο της χώρας προέλευσης, και επομένως ήταν άγνωστης προέλευσης. Ορισμένα βρέθηκαν άρρωστα. Τα μισά ζώα, εξάλλου, είχαν τα κέρατα, πράγμα που απαγορεύεται από τη νομοθεσία, διότι τα ζώα με τα κέρατα αλληλοτραυματίζονται κατά τη μεταφορά και ορισμένα φθάνουν στον προορισμό πολτοποιημένα. Οι εταιρείες μεταφοράς των αρνιών, σύμφωνα με τους ελέγχους που πραγματοποίησε η ΕΦΑΠ, είναι ολλανδικές (Maes και Van Veen), πολλά φορτηγά όμως ήταν ελληνικά με έλληνες οδηγούς.

Με βάση τα παραπάνω, και δεδομένου ότι η ελληνική αστυνομία, η οποία κλήθηκε επανειλημμένα, προσποιείται ότι αγνοεί το θέμα, ζητώ από την Επιτροπή να ελέγξει αν στην Ελλάδα τηρείται η οδηγία 91/628/ΕΚ(1), που τροποποιήθηκε από την οδηγία 95/29/ΕΚ(2), σχετικά με την προστασία των ζώων κατά τη μεταφορά τους, και, σε περίπτωση που διαπιστωθεί η παραβίαση της ανωτέρω οδηγίας, να αναφέρει αν θεωρεί σκόπιμο να κινήσει τη διαδικασία για παράβαση σε βάρος της Ελλάδας.

Απάντηση του κ. Fischler εξ ονόματος της Επιτροπής

(6 Νοεμβρίου 1998)

Η Επιτροπή συμφωνεί με το Αξιότιμο Μέλος του Κοινοβουλίου ότι, εάν τα στοιχεία τα οποία υποβάλλει σχετικά με τη μεταφορά είναι ορθά, πρόκειται περί παράβασης της κοινοτικής νομοθεσίας, συμπεριλαμβανομένης της οδηγίας 91/628/ΕΟΚ του Συμβουλίου της 19ης Νοεμβρίου 1991 για την προστασία των ζώων κατά τη μεταφορά και για την τροποποίηση των οδηγιών 90/425/ΕΟΚ και 91/496/ΕΟΚ(3).

Η Επιτροπή θα επικοινωνήσει με τις ελληνικές αρχές σχετικά με το ζήτημα. Περαιτέρω η Επιτροπή θα ευχαριστούσε ιδιαίτερα το Αξιότιμο Μέλος του Κοινοβουλίου εάν της διαβίβαζε αντίγραφο των εκθέσεων στις οποίες αναφέρεται.

(1) ΕΕ L 340 της 11.12.1991, σελ. 17.

(2) ΕΕ L 148 της 30.6.1995, σελ. 52.

(3) ΕΕ L 340 της 11.12.1991.
ΓΡΑΠΤΗ ΕΡΩΤΗΣΗ E-3765/98

υποβολή: Freddy Blak (PSE) προς την Επιτροπή

(11 Δεκεμβρίου 1998)

Θέμα: Διακρίσεις στην αγορά εργασίας

Δεν θεωρεί η Επιτροπή ότι η νομοθεσία περί ισότητος θίγεται από τις απολύσεις ή την άνιση μεταχείριση ανθρώπων οι οποίοι έχουν μακριά μαλλιά, φορούν σκουλαρίκια ή φέρουν δακτύλιο σε κάποιο μέρος του σώματός τους, ή έχουν βάψει τα μαλλιά τους με περίεργο χρώμα, και τούτο έστω και αν πριν από την πρόσληψή τους ενημερώθηκαν για τις προϋποθέσεις που πρέπει να πληρούν στο χώρο εργασίας;

Απάντηση του κ. Flynn εξ ονόματος της Επιτροπής

(10 Φεβρουαρίου 1999)

Η Επιτροπή δεν γνωρίζει παρόμοια γεγονότα με εκείνα που καταγγέλλει ο κύριος βουλευτής.

Επειδή δεν υπάρχουν πιο ακριβείς πληροφορίες γι' αυτά τα γεγονότα, η Ευρωπαϊκή Επιτροπή θεωρεί ότι η απόλυση ενδέχεται να βασίζεται στη μη τήρηση κριτηρίων που αφορούν τη σωματική εμφάνιση υπαλλήλων σε μια επιχείρηση, όπως αυτό φαίνεται να προκύπτει από τις ενδείξεις που παρέχονται μέσα στην ερώτηση.

Πάντως η Ευρωπαϊκή Επιτροπή είναι διατεθειμένη να εξετάσει πιο αναλυτικά την κατάσταση που καταγγέλλει ο κύριος βουλευτής εάν αυτός της διαβιβάσει συγκεκριμένα παραδείγματα όπου άρρενες υπάλληλοι υπέστησαν μεταχείριση που δημιουργεί διακρίσεις σε σχέση με τις γυναίκες συναδέλφους τους.
ΓΡΑΠΤΗ ΕΡΩΤΗΣΗ E-3217/98

υποβολή: Alexandros Alavanos (GUE/NGL) προς την Επιτροπή

(26 Οκτωβρίου 1998)

Θέμα: Αποζημίωση απολυμένων της εταιρείας Πειραϊκή-Πατραϊκή

Ο όμιλος "Πειραϊκή-Πατραϊκή Βιομηχανία Βάμβακος ΑΕ" έχει από το 1992 υπαχθεί σε καθεστώς ειδικής εκκαθάρισης σύμφωνα με διατάξεις της Ελληνικής νομοθεσίας. Στους απολυμένους των εταιρειών του ομίλου καταβάλλεται αποζημίωση 2.500.000 εκατ. δραχμών (απόφαση Υπ. Ανάπτυξης 863/14-1-97).

Ερωτάται η Επιτροπή:

1. Συμβάλλει η ΕΕ στην καταβολή αυτών των αποζημιώσεων και από ποιο πρόγραμμα;

2. Σε καταφατική περίπτωση, έχει η Επιτροπή ελέγξει αν οι προϋποθέσεις καταβολής των αποζημιώσεων εφαρμόστηκαν με ενιαίο τρόπο για όλους τους εργαζόμενους;

Απάντηση του κ. Flynn εξ ονόματος της Επιτροπής

(13 Ιανουαρίου 1999)

1. Η Ευρωπαϊκή Επιτροπή δεν συμβάλλει στην καταβολή των εν λόγω αποζημιώσεων.

2. Το ύψος των αποζημιώσεων που αφορούν τις απολύσεις δεν καθορίστηκε με βάση το κοινοτικό δίκαιο. Η οδηγία 92/56/ΕΟΚ του Συμβουλίου της 24ης Ιουνίου 1992 που τροποποιεί την οδηγία 75/129/ΕΟΚ περί προσεγγίσεως των νομοθεσιών των κρατών μελών που αφορούν τις ομαδικές απολύσεις(1) και κωδικοποιείται με την οδηγία 98/59/ΕΚ της 20ης Ιουλίου 1998(2) έχει ως κύριο στόχο την ενίσχυση της προστασίας των εργαζομένων σε περίπτωση ομαδικής απόλυσης επιδιώκοντας τη μείωση των υφιστάμενων διαφορών μεταξύ των εθνικών νομοθεσιών όσον αφορά τους "όρους και τη διαδικασία", καθώς και μεταξύ των μέτρων που στοχεύουν στην άμβλυνση των συνεπειών των απολύσεων αυτών για τους εργαζομένους. Έτσι λοιπόν το ύψος της αποζημίωσης που πρέπει να καταβληθεί σε έναν εργαζόμενο λόγω της καταγγελίας της σύμβασης εργασίας του, εμπίπτει στην αποκλειστική αρμοδιότητα της εθνικής νομοθεσίας η οποία καθορίζει το ακριβές ύψος της αποζημίωσης.

(1) ΕΕ L 245 της 26.8.1992.

(2) ΕΕ L 225 της 12.8.1998.
ΓΡΑΠΤΗ ΕΡΩΤΗΣΗ E-3731/98

υποβολή: Nikitas Kaklamanis (UPE) προς την Επιτροπή

(11 Δεκεμβρίου 1998)

Θέμα: Παραβίαση Κοινοτικών Οδηγιών για τις συνθήκες εργασίας

Σύμφωνα με καταγγελία του Συμβουλίου Εργαζομένων της εταιρείας "ANDERSEN B.P.M ΕΛΛΑΣ Α.Ε.", οι συνθήκες εργασίας σ' αυτήν παραβιάζουν δύο, τουλάχιστον, Κοινοτικές Οδηγίες που αφορούν την υγεία και την ασφάλεια στους εργασιακούς χώρους, καθώς και την καταβολή των επιδομάτων που δικαιούνται οι εργαζόμενοι.

Πιο συγκεκριμένα, οι εργαζόμενοι εμφανίζουν συμπτώματα υπερκόπωσης, συνεχών ασθενειών και συσσωρευμένων κλονισμών λόγω στρες, ενώ ελάχιστες από τις προβλέψει των Οδηγιών 89/391/ΕΟΚ(1) και 75/117/ΕΟΚ(2) καθώς και της "135 Διεθνούς Σύμβασης Εργασίας" τηρούνται. Επιπρόσθετα, παρατηρούνται ανωμαλίες και με την καταβολή των επιδομάτων στους εργαζομένους (π.χ. το επίδομα οθόνης 10 % επί του βασικού μισθού τους δεν καταβάλλεται σε όλους τους εργαζομένους οι οποίοι το δικαιούνται), κάτι που δημιουργεί εύλογες πικρίες και αναστάτωση ανάμεσα στους υπαλλήλους.

Γνωρίζει η Επιτροπή τη μη τηρηση των Οδηγιών στην παραπάνω εταιρεία, και πώς προτίθεται να αντιδράσει ώστε να κινητοποιηθούν οι ελληνικές αρχές και να επιβάλουν την εφαρμογή της κοινοτικής νομοθεσίας σε όλες τις επιχειρήσεις που δραστηριοποιούνται στην ελληνική επικράτεια και ασφαλώς και στην "ΑNDERSEN B.P.M. ΕΛΛΑΣ"

Απάντηση του κ. Flynn εξ ονόματος της Επιτροπής

(05 Φεβρουαρίου 1999)

Η Επιτροπή έλαβε πρόσφατα μια ογκώδη αλληλογραφία σχετικά με την κατάσταση των εργαζομένων της εταιρείας Andersen B.P.M. ΕΛΛΑΣ (Α.Ε), η οποία εξετάζεται ήδη.

Η Ευρωπαϊκή Επιτροπή θα μεριμνήσει, με βάση τις εξουσίες που της έχουν παραχωρηθεί από τη συνθήκη ΕΚ, για τη σωστή εφαρμογή του κοινοτικού δικαίου.

(1) ΕΕ L 183 της 29.6.1989, σελ. 1.

(2) ΕΕ L 45 της 19.2.1975, σελ. 19.
ΓΡΑΠΤΗ ΕΡΩΤΗΣΗ E-3431/98

υποβολή: Jaime Valdivielso de Cué (PPE) προς την Επιτροπή

(24 Νοεμβρίου 1998)

Θέμα: Ελεύθερη κυκλοφορία εμπορευμάτων

Η χρυσοχοΐα είναι ένας τομέας που αποτελείται κυρίως από οικογενειακές ΜΜΕ, πράγμα που κατ' αρχήν είναι ευνοϊκό για την υποστήριξη και την προώθηση του τομέα από την ΕΕ. Στην Ισπανία, ο τομέας αυτός απασχολεί περίπου 200.000 άτομα. Η απόκλιση των νομικών διατάξεων των κρατών μελών καθιστά σε πολλές περιπτώσεις αδύνατο το ενδοκοινοτικό εμπόριο των προϊόντων του τομέα αυτού (π.χ. ρολόγια-κοσμήματα, ασημικά). Οι έλεγχοι που γίνονται στη χώρα προορισμού (με ξύσιμο) υποβαθμίζουν αισθητά την κατάστασή τους, καθιστώντας αδύνατη την πώλησή τους. Εξάλλου, οι έλεγχοι αυτοί στην περίπτωση της Ισπανίας έχουν ήδη γίνει από φορείς της δημόσιας διοίκησης με βάση τη νομοθεσία μας για τον εν λόγω τομέα.

Ποιά ειδικά μέτρα προτίθεται να λάβει η Επιτροπή για να θέσει τέρμα στην κατάσταση αυτή που θίγει μια από τις βασικές αρχές της Ευρωπαϊκής Ένωσης;
ΓΡΑΠΤΗ ΕΡΩΤΗΣΗ E-2605/98

υποβολή: Glyn Ford (PSE) προς την Επιτροπή

(1 Σεπτεμβρίου 1998)

Θέμα: Ωράρια αεροπορικών πτήσεων και S.A. Benz

Έχει υπόψη της η Επιτροπή το τελευταίο μυθιστόρημα του Βέλγου συγγραφέα S.A. Benz;

Η υπόθεση του μυθιστορήματος, που είναι γραμμένο με αρκετά πρωτότυπο ύφος, έχει τη μορφή χρονοδιαγράμματος των πτήσεων αεροπορικής εταιρείας, πράγμα που δημιουργεί σύγχυση διότι ορισμένοι επιβάτες κάνουν το λάθος να το θεωρούν ως πραγματικό χρονοδιάγραμμα, με αποτέλεσμα να καθυστερούν και να φτάνουν πολύ αργά στον προορισμό τους.

Προτίθεται η Επιτροπή να ζητήσει από τους εκδότες να σταματήσουν τη διανομή του βιβλίου ή τουλάχιστον να φροντίσουν ώστε να συνοδεύεται από την αναγκαία διευκρινιστική δήλωση;

Απάντηση του κ. Kinnock εξ ονόματος της Επιτροπής

(2 Οκτωβρίου 1998)

Η Επιτροπή δεν έχει υπόψη της το βιβλίο στο οποίο αναφέρεται το Αξιότιμο Μέλος του Κοινοβουλίου, του είναι όμως ευγνώμων για το γεγονός ότι της εφιστά την προσοχή σε ένα τόσο πρωτότυπο έργο.

Δεδομένου ότι είναι εμφανής ο μυθιστορηματικός χαρακτήρας του βιβλίου, η Επιτροπή δεν συμμερίζεται τις ανησυχίες που εξέφρασε το Αξιότιμο Μέλος του Κοινοβουλίου, ούτε και αντιμετωπίζει το ενδεχόμενο ανάληψης σχετικών πρωτοβουλιών.
ΓΡΑΠΤΗ ΕΡΩΤΗΣΗ P-3356/98

υποβολή: Anneli Hulthén (PSE) προς την Επιτροπή

(30 Οκτωβρίου 1998)

Θέμα: Ψεκασμός των φρούτων με αντιβιοτικά

Στα σουηδικά μέσα ενημέρωσης αναφέρθηκε μεταξύ άλλων ότι πολλές φρουτοκαλλιέργειες ψεκάζονται με αντιβιοτικά που χρησιμοποιούνται ως ζιζανιοκτόνα ή φυτοφάρμακα. Όλοι όμως γνωρίζουμε ότι η εντατική χρησιμοποίηση των αντιβιοτικών μπορεί να επιφέρει επικίνδυνες συνέπειες καθιστώντας ανθεκτικότερα τα βακτηρίδια.

Θεωρεί η Επιτροπή ότι ο ψεκασμός με αντιβιοτικά θα πρέπει να συνιστάται; Με ποιό τρόπο διασφαλίζεται η υγεία των πολιτών κατά τον ψεκασμό;

Κοινή απάντηση

του κ. Fischler εξ ονόματος της Επιτροπής

στις γραπτές ερωτήσεις E-3185/98 και P-3356/98

(9 Δεκεμβρίου 1998)

Τα καταχωρημένα αντιβιοτικά που χρησιμοποιούνται για φυτοπροστασία σε ορισμένα κράτη μέλη περιλαμβάνουν την κασουγαμυκίνη (που καταχωρήθηκε στην Ελλάδα, την Ισπανία και τις Κάτω Χώρες), τη στρεπτομυκίνη (Βέλγιο, Ελλάδα, Κάτω Χώρες, Αυστρία), την βαλιδαμυκίνη (Κάτω Χώρες) και την οξυτετρακυκλίνη (Ελλάδα). Οι ουσίες αυτές θα αξιολογηθούν σε κοινοτικό επίπεδο σύμφωνα με την οδηγία 91/414/ΕΟΚ της 15ης Ιουλίου 1991 για τη διάθεση στην αγορά φυτοπροστατευτικών προϊόντων(1) στο πλαίσιο ενός προγράμματος αναθεώρησης των υφιστάμενων δραστικών συστατικών.

Το πρόβλημα της ανάπτυξης αντοχής σε αντιμικροβιακούς παράγοντες από τους παθογόνους μικροοργανισμούς γίνεται ιδιαίτερα σοβαρό. Διάφορες συγκλίνουσες εκθέσεις έχουν δημοσιευθεί από την επιστημονική κοινότητα και από τους διεθνείς ή εθνικούς οργανισμούς. Αυτός είναι ο λόγος για τον οποίο η Επιτροπή ζήτησε από τη ρυθμιστική επιστημονική επιτροπή να εξετάσει το θέμα αυτό, καθώς και τη σχέση του με τη χρησιμοποίηση αντιμικροβιακών παραγόντων στην ιατρική και στην κτηνιατρική, στην κτηνοτροφία και στη φυτοπροστασία. Εάν αποδειχθεί αναγκαίο, η Επιτροπή θα προτείνει μέτρα με γνώμονα τα επιστημονικά αυτά συμπεράσματα, τα οποία αναμένεται να είναι έτοιμα περί τον Απρίλιο του 1999.

(1) ΕΕ L 230 της 19.8.1991.
ΓΡΑΠΤΗ ΕΡΩΤΗΣΗ E-2494/98

υποβολή: Graham Mather (PPE) προς την Επιτροπή

(30 Ιουλίου 1998)

Θέμα: Μεταφορά αλόγων προς σφαγή από την Ανατολική Ευρώπη

Σύμφωνα με τα στοιχεία της Επιτροπής περισσότερα από 120.000 άλογα μεταφέρθηκαν από την Ανατολική Ευρώπη στην ΕΕ προς σφαγή το 1994.

1. Η Επιτροπή διαθέτει στοιχεία για πιο πρόσφατα έτη;

2. Η Επιτροπή είναι ικανοποιημένη με την τήρηση των διατάξεων της ΕΕ για την καλή μεταχείριση των ζώων σ' αυτές τις περιπτώσεις και ιδιαίτερα των κανόνων για τη μεταφορά ζώντων ζώων;

3. Ποιοί μηχανισμοί υπάρχουν για την παρακολούθηση και την εξασφάλιση της εφαρμογής αυτών των κανόνων; Η Επιτροπή θεωρεί ότι αυτοί οι μηχανισμοί είναι επαρκείς;

Απάντηση της κ. Bonino εξ ονόματος της Επιτροπής

(19 Οκτωβρίου 1998)

1. Η Επιτροπή αποστέλλει απευθείας πίνακα στον κ.βουλευτή και στη Γραμματεία του Κοινοβουλίου.

2. Η Επιτροπή γνωρίζει ότι οι συνθήκες διαβίωσης υπό τις οποίες τα άλογα που προορίζονται για σφαγή και άλλα ζώα εκτροφής μεταφέρονται από τρίτες χώρες της ανατολικής Ευρώπης προς ορισμένα κράτη μέλη δεν είναι πάντοτε ικανοποιητικές.

3. Όσον αφορά τους μηχανισμούς παρακολούθησης και εξασφάλισης εφαρμογής των κοινοτικών κανόνων για τις συνθήκες διαβίωσης των ζώων κατά τη μεταφορά, η Επιτροπή ενημερώνει τον κ.βουλευτή ότι εναπόκειται στα κράτη μέλη η εξασφάλιση της εφαρμογής των προϋποθέσεων της οδηγίας του Συμβουλίου 91/628/EEC για την προστασία των ζώων κατά τη μεταφορά(1). Κατά τη γνώμη της Επιτροπής οι έλεγχοι που έχουν διενεργηθεί ως τώρα από τα κράτη μέλη δεν έδωσαν πάντοτε τα επιθυμητά αποτελέσματα, ειδικότερα σε εκείνα τα κράτη μέλη όπου η οδηγία του Συμβουλίου 95/29/ΕΚ(2) (η οποία τροποποιεί σημαντικά την οδηγία 91/628/ΕΟΚ) δεν έχει ακόμη μεταφερθεί ή δεν έχει ακόμη ολοκληρωθεί η μεταφορά της στην εθνική νομοθεσία.

Η ίδια η Επιτροπή, με βάση το άρθρο 10 της οδηγίας 91/628/EEC, έκανε χρήση του προνομίου για τη διενέργεια ελέγχων και οργάνωσε αποστολές σε όλα τα κράτη μέλη. Οι ατέλειες οι οποίες διαπιστώθηκαν ανακοινώθηκαν στα ενδιαφερόμενα κράτη μέλη, και ζητήθηκε από αυτά να λάβουν τα απαραίτητα μέτρα για την εξασφάλιση της συμμόρφωσης με τους κοινοτικούς κανόνες διαβίωσης των ζώων. Η Επιτροπή σκοπεύει να εντείνει τους ελέγχους αυτούς ύστερα από την ολοκλήρωση της κατάρτισης του συμπληρωματικού προσωπικού εμπειρογνωμόνων κτηνιάτρων που έχουν προσληφθεί. Μεταξύ άλλων, η Επιτροπή σχεδιάζει να ενισχύσει τους ελέγχους της στους κτηνιατρικούς σταθμούς μεθοριακού ελέγχου των ανατολικών συνόρων της Κοινότητας και να συσφίξει τη συνεργασία της με χώρες της ανατολικής Ευρώπης, πράγμα το οποίο θα βοηθήσει στην επιβολή των κοινοτικών κανόνων διαβίωσης των ζώων και θα εξασφαλίσει την καλύτερη προστασία των αλόγων και άλλων ζώων εκτροφής.

(1) ΕΕ L 340 της 11.12.1991.

(2) ΕΕ L 148 της 30.6.1995.